રંગરેજ ઈ-કોમર્સ વેબસાઈટના માધ્યમથી ડેનિમ્સ, ટી-શર્ટ જેવા હેન્ડ પેઈન્ટેડ વસ્ત્રોનું વેચાણ કરે છે તો બીજી તરફ ટેબલ ક્લોક, ડેકોરેટેડ બોટલ, તકિયાના કવર, મીની પેઈન્ટિંગ્સ તથા સ્લિંગ બેગ, પાસપોર્ટ હોલ્ડર, હેન્ડબેગ અને ક્લચીસ જેવી એકસેસરીઝ પણ વેચે છે. કલાકારો તેમની કળાના વૈયક્તિક નમૂના પર પેમેન્ટ મેળવે છે અથવા તો તેઓ ઈચ્છે તો 'રંગરેજ'ના કર્મચારી તરીકે કામ કરીને માસિક પગાર પણ મેળવી શકે છે. આ કલાકારો માટે સૌથી મહત્વની વાત એ છે કે તેમની કલાના નમૂના સમગ્ર વિશ્વમાં ફેલાય છે. દુબઈ, ઓમાન, સિંગાપુર અને યુએસમાં તેમને અનેક ગ્રાહકો મળી રહે છે. બીજી મહત્વની વાત એ છે કે ગ્રાહકે જે વસ્તુ મંગાવી હોય તેની સાથે એક નાનકડું કાર્ડ પણ મોકલવામાં આવે છે જેમાં તે વસ્તુને તૈયાર કરનાર કલાકારની જીવનગાથા ટૂંકમાં વર્ણવેલી હોય છે.